อีกย่างก้าวบริการทางการเงิน โลกของ ‘ดิจิตอลแบงกิง’
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

....ชาติชาย พยุหนาวีชัย
ถ้าเอ่ยถึง “ดิจิตอลแบงกิง” (Digital Banking) ในห้วงความนึกคิดของหลายคนอาจมองว่า เป็นการหยิบจับนำเอาเทคโนโลยีสารสนเทศเข้ามาบริหารจัดการภายในแบงก์ เพื่อให้เกิดความสะดวกคล่องตัวในการให้บริการลูกค้า ซึ่งก็เป็นความคิดที่ถูกต้องส่วนหนึ่ง แต่ในความเป็นจริงแล้วการให้บริการลูกค้าในการทำธุรกรรมต่างๆ กับแบงก์ ไม่ว่าจะผ่านช่องทาง Kiosk (ตู้ ATM) Internet หรือ Call Center โดยลูกค้าไม่จำเป็นต้องมาแบงก์ ล้วนถือเป็นดิจิตอล แบงกิงทั้งสิ้น
สำหรับที่มาของแนวคิด Digital Banking เกิดขึ้นมาจาก 2 ส่วน คือ การมองหาสินค้าและบริการมาตอบโจทย์ความต้องการลูกค้า และการพัฒนานวัตกรรมใหม่ๆ มาให้บริการลูกค้าต่อเนื่อง ประจวบเหมาะกับยุคสมัยนี้พฤติกรรมการใช้ชีวิตของคนไทยค่อยๆ เปลี่ยนแปลงไปนับตั้งแต่ “โลกไซเบอร์” เข้ามามีบทบาทในวิถีชีวิตของคนไทยมากขึ้นเป็นลำดับ ที่เห็นได้ชัดๆ เริ่มจากความนิยมในการการติดตั้ง HiSpeed Internet ตามบ้านพักอาศัยและโรงแรม การเกิดขึ้นอย่างมากมายของร้านอินเทอร์เน็ตคาเฟ่ และการเข้ามาของ Smart Phone อย่าง iPhone และ Blackberry กลายเป็นที่นิยมอย่างแพร่หลาย คนไทยจึงเริ่มใช้เวลามากขึ้นในการเชื่อมต่อออนไลน์ไม่ว่าจะผ่านเครื่องคอมพิวเตอร์หรือโทรศัพท์มือถือ เพื่อใช้ในการติดต่อสื่อสารผ่าน Social Network การเล่นเกมออนไลน์ การค้นคว้าหาข้อมูลผ่าน Search Engine และการซื้อขายสินค้าและบริการออนไลน์ ในส่วนของสถาบันการเงินเองก็พบว่าลูกค้าเริ่มมีความเชื่อมั่น และหันมาใช้อินเทอร์เน็ตในการทำธุรกรรมทางการเงินเพิ่มขึ้นเป็นลำดับ เช่น ซื้อสินค้าบริการโดยจ่ายบัตรเครดิตผ่านอินเทอร์เน็ต ขณะเดียวกันแบงก์ในต่างประเทศก็เริ่มออกบริการผ่านอินเทอร์เน็ตเช่นกัน
สำหรับธนาคารกสิกรไทยเองที่มีภาพลักษณ์ของการเป็นผู้นำนวัตกรรมการให้บริการทางการเงินผ่านทางระบบอิเล็กทรอนิกส์แบบครบวงจรมาโดยตลอด ก็ยังคงพยายามเกาะติดและรุกเข้าไปในโลกดิจิตอลก่อนใคร ตามสโลแกนหลักของธนาคาร “HiTech, HiTouch” ไม่ว่าจะเป็น KMobile Banking, Internet Banking และ ECommerce เพื่อฉายภาพความเป็นดิจิตอลแบงก์ผ่านการให้บริการที่สะดวกรวดเร็ว และมุ่งตอบสนองไลฟ์สไตล์ของรุ่นใหม่ และเมื่อมี Trend ใหม่ๆ มาก่อให้เกิดความต้องการใหม่ๆ ของผู้บริโภค เราก็จะไม่พลาดที่จะก้าวไปก่อนคนอื่น
โดยล่าสุด เพื่อตอกย้ำความเป็น “เจ้าพ่อแห่งโลกดิจิตอล” ธนาคารกสิกรไทยยังเป็นสถาบันการเงินแห่งแรกในประเทศไทยที่ร่วมมือกับ Google ในการร่วมคิดค้นและพัฒนานวัตกรรมใหม่ๆ โดยเริ่มต้นจาก Google Chrome Extension ซึ่งจะช่วยอำนวยความสะดวกให้ลูกค้าและประชาชนทั่วไป สามารถเข้าถึงข้อมูลของธนาคาร ได้ง่ายขึ้น ซึ่งเว็บเบราเซอร์ตัวใหม่ล่าสุดนี้เป็นสุดยอดเครื่องมือท่องเว็บรุ่นใหม่ล่าสุดที่ทำงานได้เร็วที่สุด ที่ทาง Google บอกว่าได้ปรับแต่งฟีเจอร์เป็นพิเศษสำหรับคนไทยโดยเฉพาะ นับจากนี้ไปผู้ใช้ชาวไทยอย่างเราๆ ท่านๆ ก็จะสามารถเข้าถึงข่าวสารล่าสุดจากเว็บไซต์ต่างๆ ได้อย่างทั่วถึง คำว่า “ตกยุค/หลุดกระแส/ไม่อินเทรนด์” จะไม่ปรากฏอีกต่อไป
สำหรับ Google Chrome Extension ของธนาคารกสิกรไทยที่เพิ่งเปิดตัวไปเมื่อไม่นานมานี้ จะรวบรวมข้อมูลจากเว็บไซต์ต่างๆ ของเครือธนาคารเข้าไว้ด้วยกัน จึงประกอบด้วยข้อมูลทางการเงิน ซึ่งเป็นประโยชน์และมีความหลากหลาย อีกทั้งเป็นข้อมูลแบบเรียลไทม์ และเป็นเรื่องที่ลูกค้าต้องการตรวจสอบอยู่เป็นประจำ อาทิ ข้อมูลอัตราแลกเปลี่ยน อัตราดอกเบี้ยเงินฝาก–เงินกู้ และสิทธิประโยชน์ของบัตรเครดิตและบัตรเดบิต พร้อมกันนี้ลูกค้ายังสามารถใช้บริการที่ปรึกษาในการวางแผนการเงินของ KWe Plan จาก Extension ดังกล่าวได้อีกด้วย ลูกค้าที่สนใจสามารถดาวน์โหลด Extension ของธนาคารกสิกรไทยในเพื่อใช้งานได้แล้วที่เมนูส่วนขยายของ Google Chrome และในอนาคตธนาคารมีแผนจะพัฒนา Extension เพิ่มเติม โดยการนำเสนอข้อมูลอื่นๆ ที่เป็นประโยชน์และครอบคลุมหลากหลายความต้องการของลูกค้า เช่น การเพิ่มข้อมูลด้านการศึกษาการท่องเที่ยว และสุขภาพจากเว็บไซต์ KBeautiful Lifeของธนาคาร เป็นต้น ทั้งหมดทั้งปวงนี้ก็ เพื่อ...“ชีวิตเอกเขนก” ของทุกท่านไงครับ
นอกเหนือจากธนาคารกสิกรไทยแล้ว ปัจจุบันผู้ให้บริการในธุรกิจต่างๆ ก็เริ่มพากันจูงมือเข้าร่วมเป็นพันธมิตรกับทาง Google แล้วเช่นกัน ไม่ว่าจะเป็นเว็บไซต์วาไรตีอย่าง สนุก (Sanook) การค้นหาสินค้าบนเว็บไซต์ตลาด (Tarad) การตรวจสอบตารางการฉายภาพยนตร์ผ่านทาง Movie Seer การตรวจสอบความเร็วในการเชื่อมต่ออินเทอร์เน็ตที่แท้จริง โดยใช้เครื่องมือที่เรียกว่า Speed Test โดยสมาคมผู้ดูแลเว็บไทย การรับทราบข้อมูลอัพเดตเกี่ยวกับโปรโมชันของทรูออนไลน์ การค้นหาสถานที่ท่องเที่ยวบน EDTGuide และการค้นหาความหมายของคำศัพท์พร้อมคำแปลผ่านทางพจนานุกรม Long Do เพียงแค่ท่านคลิกปุ่มบนเบราเซอร์เพียงแกร๊กเดียว และไม่จำเป็นต้องออกจากเว็บเพจที่คุณเปิดดูอยู่อีกต่อไป ... อะไรจะสะดวกสบายขนาดนี้นะครับ